Guebwiller: ecclesia sancto Leodegario dicata
Guebwiller: communis tabula
 **Guebwiller** (Germanice  **Gebweiler**) est urbs et commune Francicum 11'022 incolarum (anno 2019) praefecturae Rheni Superioris et ab anno 2021 Communitatis Europaeae Alsatiae in regione orientali olim Alsatia, post autem diem 1 Ianuarii 2016 Alsatia Campania Arduenna et Lotharingia et nunc ex plebiscito *Grand Est* appellata.

Geographia
----------

Neuenburg castellum saec. 18 ab abbatibus Murbacensibus aedificatum.
Guebwiller oppidum Mulhusia 23 km distat a septentrione et occidente, item 18 km a Thann a septentrione-oriente et 25 km Colmaria a meridie-occidente. In introitu vallis *Florival* situm est, ubi fluit rivus Lauch sub Vosego monte, cuius summus locus *Le Grand Ballon* dictus (1424m altus) octo tantum chilometra ab urbe abest, e quo saepe *ballon de Guebwiller* nominatur. Incolae iam ab anno 1969 ferrivia omnino carent, quod urbi maxime nocet quia remota a magnis itineribus manet.

Administratio
-------------

Diu sedes subpraefecturae et caput circumdarii Guebwiller nuncupati fuit quod die primo ianuarii 2015 in novum circumdarium Thann-Guebwiller contributum est, cuius sedem in urbe Thann inveneris. Guebwiller cantoni maiori duodeviginti communium praeesse sibi contentum videtur quae sunt haecː Bergholtz, Bergholtzzell, Buhl, Guebwiller, Hartmannswiller, Issenheim, Jungholtz, Lautenbach, Lautenbachzell, Linthal, Merxheim, Murbach, Orschwihr, Rædersheim, Rimbach-près-Guebwiller, Rimbachzell, Soultz-Haut-Rhin, Wuenheim.
Ante 2015 undecim communia in illo cantone erant, tum vero septem communia cantonis olim Sultzensis addita sunt.

Historia
--------

Anno 774 *villa Gebunvvillare* abbatiae Murbacensi donatur. Ibi urbs duodecimo saeculo crescit quae Medio Aevo et temporibus modernis usque ad Magnas Res Novas caput administrativum illorum potentium abbatum dominiorum fuit. Ibi ecclesiam sancto Leodegario dicatam et palatium urbanum aedificarunt. Urbs ecclesiastica satis prospera erat (3000 incolarum circa 1790) et vitis culturae dedita. Nono decimo saeculo ex toto mutatus est eius aspectus quoniam textilium fabricae multiplicabantur, pecuniam in illa industria collocantibus Mulhusiensibus et Helveticis patronis. Vicesimo saeculo Guebwiller secundum locum in Elisatia post Mulhusiam in textilibus conficiendis obtinebat. Annis 1960 et 1970 illa industria vergere coepit atque hodie sola fabrica Schlumberger superest. Numerus incolarum quo ante primum bellum mundanum pervenerat (ca 13000) numquam postea aequari potuit.

Cives illustres
---------------

* Theodorus Deck (1823–1891) ceramista cuius opera in Museo eponymo visenda sunt.
* Iohannes Schlumberger (1877-1968), scriptor et editor qui una cum Andrea Gide *Nouvelle revue française (NRF)* creavit.

Nexus interni
-------------

* Index communium praefecturae Rheni Superioris

Plura legere si cupis
---------------------

* Séraphin Dietler, *Chronique des Dominicains de Guebwiller : 1124-1723*, Société d'histoire et du Musée du Florival, 1994 versio Francogallica libri *Die Gebweiler Chronik des Dominikaners*, Gebweiler, J. Boltze'schen Buchhandlung, 1898 Editio 1844 ab X. Mossmann curata
* *Guebwiller, une histoire*, Mulhusia, Médiapop, 2022. (Photographemata cum commentariis)
* Denis Ingold, "Juifs du prince-abbé : les Juifs de Guebwiller", *Archives Juives*, 2002ː 102-115
* Cécile Modanese, "Guebwiller, Schlumberger-city ?", *Revue d'Alsace*, 2021ː 179-207
* Sonia Pelletier-Gautier, *L'Église et la vie religieuse à Guebwiller à la fin du Moyen âge*, Colmariae, Oberlin, 1988
* Patrick Ponsot, "Le décor baroque des Dominicains de Guebwiller et sa restauration en 1711", *Bulletin Monumental*, 2006ː 179-185
* Emmanuel Subiali (editor), *Souvenirs de la période d'Occupation et de la Libération à Guebwiller et dans les communes environnantes 1940-1945*, Colmaria, J. Do Bentzinger, 2005

Notae
-----

1. ↑  Historia ferriviae inter Lautenbach et Bollwiller. Bollwiller statio in linea Mulhusia-Colmaria est.
2. ↑  Decretum 2014-1720.
3. ↑  Castellum Neuenburg. Chronologia
4. ↑  *L'Alsace*, 8 septembris 2022

Nexus externi
-------------


|  |  |
| --- | --- |
|  | **Vicimedia Communia** plura habent quae ad **Guebwiller** spectant. |

* Guebwiller pagina interretialis
* 

|  |  |
| --- | --- |
|  | **Situs geographici et historici:** *Locus*: 47°54′27″N 7°12′37″E • *OpenStreetMap* • *GeoNames* • "68112" apud *INSEE* |

* De hoc communi apud cassini.ehess.fr